5 Jehova o ne a kholisehile hore Gideone a ka lokolla Baiseraele kaha o ne a tseba bokhoni ba hae. Har’a tse ling, lengeloi la Jehova le ne le hlokometse kamoo Gideone a neng a ikitlaetsa kateng ha a pola koro. Ho na le ntho e ’ngoe hape e ileng ea khahla lengeloi leo. Mehleng ea Bibele lihoai li ne li atisa ho polela seotlong e le hore moea o fefole ’mōkō. Empa Gideone eena o ne a polela koro ka sehatelong sa veine, a ipatetse Bamidiane hore ba se ke ba bona lijo tse seng kae tseo a li kotutseng. Ka sebele, leo e ne e le leqheka le letle! Ke kahoo Jehova a ileng a bona hore Gideone hase feela hore ke sehoai se seli—empa hape ke motho ea masene. Ha e le hantle, Jehova o ile a lemoha seo Gideone a ka khonang ho se etsa, ’me kahoo a mo sebelisa.